1 dood, 2 vas ná skietery met polisie | Maroela Media
Een verdagte is dood en twee gewond en in hegtenis geneem tydens ŉ skietery met die polisie in Pietermaritzburg, KwaZulu-Natal.
Die blitspatrollie en honde-eenheid is Donderdagaand in kennis gestel oor drie verdagtes wat glo betrokke was by diefstal uit motors in die Howick- en Town Hill-omgewing.
Lt.kol. Thulani Zwane, woordvoerder van die polisie, het gesê terwyl die polisiebeamptes ondersoek langs die hoofroetes in die gebied ingestel het, het hulle ŉ voertuig gesien met dieselfde beskrywing as wat vir hulle gegee is.
“Die beamptes het die motor van die pad af probeer trek, maar die bestuurder het weggejaag. Die beamptes het die motor agternagesit en ŉ skietgeveg het ontstaan.”
Volgens Zwane het die verdagtes se motor teen ŉ ander motor gebots en omgeslaan. “Twee van die verdagtes is gewond en is op die toneel in hegtenis geneem. Die derde verdagte is noodlottig gewond en is op die toneel dood verklaar.”
Zwane het gesê daar is op ŉ 9 mm-pistool en toestelle wat gebruik word om by motors in te breek beslag gelê.
“Die twee verdagtes wat in hegtenis geneem is, is onder polisiebewaking na ŉ nabygeleë hospitaal geneem vir behandeling. Hulle sal van poging tot moord, die besit van toerusting om by motors in te breek, roekelose en of nalatige bestuur die besit van ŉ ongelisensieerde vuurwapen en ammunisie aangekla word.”
Zwane het gesê die vuurwapen sal vir ballistiese toetse gestuur word om te bepaal of dit met ander misdade verbind kan word.
Die verdagtes word verbind met minstens 20 gevalle van diefstal uit motors. Die verdagtes, tussen 35 en 45 jaar oud, sal binnekort in die Pietermaritzburg-landdroshof verskyn.
Dit is mos hoe ons Polisie moet reageer.
De-mur-in · 9 maande gelede
Teen die tempo moet daar opsluit nog tronke gebou word ASB! Meer tronke as skole, lyk my dis al wat gaan werk.